b'\n_START_ARTICLE_\nAmsterdamo sutartis\n_START_PARAGRAPH_\nAmsterdamo sutartis \xe2\x80\x93 1997 m. spalio 2 d. Amsterdame 15 Europos S\xc4\x85jungos pasira\xc5\xa1yta ir 1999 m. gegu\xc5\xbe\xc4\x97s 1 d. \xc4\xafsigaliojusi sutartis. Ja buvo atliktos ankstesni\xc5\xb3 Europos S\xc4\x85jungos ir Europos Bendrijos sutar\xc4\x8di\xc5\xb3 pataisos, taip pat pakeistas sutarties straipsni\xc5\xb3 \xc5\xbeym\xc4\x97jimas. \xc5\xa0i sutartis pakeit\xc4\x97 ankstesn\xc4\xaf Europos S\xc4\x85jungos sutarties straipsni\xc5\xb3 \xc5\xbeym\xc4\x97jim\xc4\x85 raid\xc4\x97mis nuo A iki S \xc4\xaf \xc5\xbeym\xc4\x97jim\xc4\x85 skaitmenimis.\n_START_SECTION_\nSutarties s\xc4\x85lygos\n_START_PARAGRAPH_\nSutartimi kai kurie bendradarbiavimo teisingumo ir vidaus reikal\xc5\xb3 srityse klausimai (prieglobs\xc4\x8dio)viz\xc5\xb3, imigracijos, i\xc5\xa1orini\xc5\xb3 sien\xc5\xb3 kontrol\xc4\x97s) buvo perduoti Europos S\xc4\x85jungos kompetencijai. \xc4\xaesigaliojus Amsterdamo sutar\xc4\x8diai, \xc5\xa0engeno sutartis tapo Europos S\xc4\x85jungos teisin\xc4\x97s sistemos dalimi ir tuo metu buvo taikoma 13 ES valstybi\xc5\xb3._NEWLINE_Sutartis i\xc5\xa1pl\xc4\x97t\xc4\x97 Europos Parlamento teises, supaprastino nutarim\xc5\xb3 pri\xc4\x97mimo Europos S\xc4\x85jungos Taryboje proced\xc5\xabras, i\xc5\xa1pl\xc4\x97t\xc4\x97 S\xc4\x85jungos kompetencij\xc4\x85 teisingumo ir vidaus reikal\xc5\xb3, taip pat bendros u\xc5\xbesienio ir saugumo politikos srityje. Pagal Amsterdamo sutart\xc4\xaf, bet koks bendradarbiavimas, siekiant ES tiksl\xc5\xb3, i\xc5\xa1skyrus Europos Bendrijos i\xc5\xa1imtin\xc4\x97s kompetencijos sritis, turi apimti ne ma\xc5\xbeiau kaip pus\xc4\x99 vis\xc5\xb3 ES valstybi\xc5\xb3 nari\xc5\xb3._NEWLINE_Amsterdamo sutartyje Europos S\xc4\x85junga savo pagrindine u\xc5\xbeduotimi pripa\xc5\xbeino ginti \xc5\xbemogaus teises, numatytas 1950 m. Europos \xc5\xbemogaus teisi\xc5\xb3 konvencijoje ir \xc4\xafsipareigojo tas teises propaguoti. Sutartimi nustatyta, kad tuo atveju, kai valstyb\xc4\x97 nar\xc4\x97 pa\xc5\xbeeid\xc5\xbeia demokratijos principus, tam tikros jos teis\xc4\x97s, \xc4\xafskaitant jos atstov\xc5\xb3 teis\xc4\x99 balsuoti Europos S\xc4\x85jungos Taryboje, gali b\xc5\xabti suspenduota.'